72. schôdza NR SR - 4.deň - A. dopoludnia
Dátum: 2022-09-22
Poslanec: Lehotský, Tomáš (SaS)
Druh vystúpenia: Vystúpenie v rozprave

40. Ďakujem veľmi pekne, pán predsedajúci. Takže dovoľte mi teda trošku obšírnejšie predstaviť novelu zákona 222/2022, zákona o štátnej podpore nájomného bývania. Predmetom novely je teda povinnosť spoločností, podniky, ktoré sa zapoja do biznisu so štátom podporovaným nájomným, byť zapísané a zapísať sa do registra partnerov verejného sektora. Tento register partnerov verejného sektora sa za roky, ktoré funguje, stal, myslím si, že štandardom a spoľahlivým registrom na to, aby si štát a verejnosť mohli overiť, odkiaľ pochádzajú peniaze vo firmách, ktoré sa zúčastňujú na biznise so štátom. Umožňuje rôznym profesionálom, ale aj tretiemu sektoru či investigatívcom zapájať sa do overovania majetkovej účasti a teda vlastníkov firiem, ktoré robia biznis so štátom, čo je dôležité najmä z toho hľadiska, aby sa štát, ktorý zadá rôzne štátne zákazky, sám nejakým spôsobom nepodieľal na praní špinavých peňazí napríklad alebo aby biznis so štátom nerobili ľudia, ktorí možno majú nejakú aktuálnu kriminálnu históriu. Čiže tento register sa osvedčil v čase v odhaľovaní vlastníkov firiem a všetky teda spoločnosti, ktoré biznis so štátom robia, ktoré majú záujem zapájať sa do rôznych štátnych zákazok v tomto registri, musia byť, respektíve vlastníci musia byť v tomto registri uvedené. Uvedení. Je potrebné aj uviesť, že ten pôvodný zákon, ktorý bol schvaľovaný tento rok, o štátnej podpore nájomného bývania obsahoval túto povinnosť, že teda firmy, ktoré sú zapojené do tohto biznisu alebo budú zapojené do tohto biznisu, budú v tomto registri povinné uvedené ich majitelia, ale na poslednú chvíľu SME RODINA pozmeňovacím návrhom túto povinnosť z tohto zákona vyňala a tento zákon teda takúto povinnosť momentálne nemá. Poviem, prečo je to teda dôležité z pohľadu konkrétne tohto zákona, teda štátom, štátnej podpore nájomného bývania, prečo je dôležité, aby sa tak udialo, aby majitelia boli povinní byť zapísaní v tomto registri. Realitné transakcie bývajú veľmi častým spôsobom, ako zakryť pranie špinavých peňazí. Deje sa to tak, že človek, ktorý peniaze získal nejakou kriminálnou činnosťou, kúpi povedzme nehnuteľnosť, ktorej cena je podhodnotená oproti trhu, to sa, samozrejme, v čase ťažko dokazuje. Kúpi túto nehnuteľnosť s tým, že cenu, ktorú si dohodli, tú podhodnotenú, zaplatí priamo zmluvne, či už bankovým prevodom, alebo inak, ale potom sa s človekom, ktorý mu túto nehnuteľnosť predáva, dohodne, že zvyšok tej ceny do bežnej trhovej ceny zaplatí kešom z tých peňazí, ktoré, ktoré nechce priznať vo svojich daňových priznaniach. Takto sa dostane k nehnuteľnosti za zmluvne podhodnotenú cenu, ale následne ju už môže predať za reálnu trhovú cenu, ktorá je, samozrejme, vyššia a takto sa mu podarí zlegalizovať tie peniaze, ktoré odovzdal kešom ľuďom alebo, alebo právnickej osobe, ktoré mal z nejakej kriminálnej činnosti. Ďalej treba povedať, že realitné transakcie predstavujú aj veľmi častý spôsob, ako sa ukrývajú peniaze rôznych osôb, ktoré sú na sankčných zoznamoch, čo je dneska veľmi aktuálna téma, takže aj preto je dôležité, aby táto krajina vedela, kto stojí za firmami, ktoré budú robiť biznis so štátnymi bytmi alebo s nájomnými bytmi podporovaných štátom, aby aj pre túto krajinu potom nebol problém, ak sa, by sa chcel do tohto biznisu zapojiť niekto, kto je v skutočnosti na sankčnom zozname, konkrétne momentálne napríklad z Ruska. Zisťovať pôvod peňazí súvisí aj s našimi medzinárodnými záväzkami, na základe ktorých máme pri nastavovaní svojej legislatívy proti praniu špinavých peňazí uplatňovať tzv. risk based approach. To znamená, máme postupovať so zvýšenou opatrnosťou. Čiže to je ďalší dôvod, prečo by sme mali chcieť, aby tieto firmy boli zapísané v tomto registri. Treba povedať aj taký ten dôvod, prečo by sa firmy, ktoré sa budú podieľať na tomto nájomnom bývaní, štátom podporovaným, mali byť považované ako za firmy, ktoré robia biznis s týmto štátom. Veľmi dôležité je povedať, že takéto firmy dostávajú výhody v podobe zníženej DPH, čo je pre tieto firmy obrovskou výhodou a je to priamo nejakým spôsobom dotáciou pre tieto firmy, aby do tohto biznisu vstúpili. Potom podľa zákona schváleného existujú a budú existovať garancie pri neplatení nájomného, to znamená, že štát bude garantovať prostredníctvom agentúry, prostredníctvom agentúry nájomné za neplatičov takýmto firmám, ktoré budú zapojené do štátneho biznisu, čo je tiež opäť veľmi silná garancia pre to, aby firmy mali dôvod sa zapojiť do tohto biznisu a vytvára to pre nich bezpečný model. Ďalej treba povedať, že existujú aj ďalšie daňové úľavy v rámci tohto zákona o štátnej podpore nájomného bývania, a to pri poskytnutí príspevku na nájomné svojim zamestnancom. To znamená, že ak firma poskytne príspevok na nájom svojim zamestnancom, myslím, že je to do výšky 360 eur dneska, tak na túto sumu dostáva opäť ďalšiu daňovú úľavu. To znamená, štát opäť peniaze, odpúšťa daňovú povinnosť pre firmy. A treba povedať aj to, že ak by to boli štátni zamestnávatelia, to znamená napríklad školy, ministerstvá a tak ďalej, o čom sa veľmi veľa rozprávalo, tak priamo štát vlastne tento príspevok na nájomné bude za týchto zamestnancov platiť. To znamená, je to ďalšia nejakým spôsobom dotácia pre tento uzavretý biznis so štátom podporovaným nájomným bývaním. A teda je preto logické, aby, je preto logické považovať tieto firmy, ktoré sa zapoja do tohto biznisu, za firmy, ktoré robia biznis so štátom, umožnili sme im takúto nejakú uzavretú bezpečnú schému s garanciami a je preto logické, že by sme mali vedieť, kto za týmito firmami stojí. O to viac, keď sa teraz, tak jak som povedal na začiatku, tento register sa v minulosti už osvedčil a je zaužívaným spôsobom, ako odhaľovať pôvod peňazí. Niekedy zaznieva argument teda, že to bude pre tieto firmy znamenať zbytočnú záťaž. A na to existujú dve odpovede, že malo by nám záležať v prvom rade na tom, aby tento štát nepodporoval z peňazí daňových poplatníkov kriminálnu činnosť a možnosť prania špinavých peňazí, to je taký filozofický pohľad a tam by to mohlo skončiť, ale teda mám aj druhú odpoveď alebo dodatočnú odpoveď, a to je odpoveď tá, že firmy z Európskej únie napríklad, ktoré by sa chceli zapojiť do tohto biznisu a v zásade boli aj avizované takéto firmy, toto nie je žiadna novinka a úplne bežne v rámci takéhoto realitného biznisu aj na základe smerníc z iných štátov sú povinné uvádzať svojich, svojich vlastníkov do veľmi podobných registrov. To znamená, že úplne seriózna firma nemá mať vôbec žiadny problém s tým ani administratívny, ani nijaký iný, aby uvádzala, kto sú skutoční majitelia tejto firmy. Toľko k predstaveniu tohto zákona. Myslím si, že je to dôležitá zmena, ktorá, opakujem, v tom zákone už bola, na poslednú chvíľu pozmeňujúcim návrhom SME RODINA táto povinnosť vypadla. Myslím si, že je to dôležitá povinnosť, aby tento štát bol nejakou zárukou toho, že nie je zneužívaný na pranie špinavých peňazí na akúkoľvek kriminálnu činnosť. Ďakujem za podporu.